Il maun sco instrument curativ

N. N. 

Paraplegichers e tetraplegichers èn spezialmain pertutgads da disturbis che derivan da la spina dorsala. Perquai fa la chiropratica era part da la vasta purschida da terapias en il Center svizzer dals paraplegichers. Cun meds simpels, principalmain cun il maun, cuntanscha il chiropraticher savens resultats surprendents.

La chiropratica è in tractament al punct central dal sistem gnervus - a la spina dorsala. La terapia na vegn però betg mo applitgada cunter mal il dies, mabain era en cas da disturbis organics. Blers mals han numnadamain lur ragisch en la bloccada da spinals.

Chiropratica è il pled grec per tractament manual. La furma da terapia va enavos sin l'American David D. Palmer, che ha fatg il 1895 per l'emprima gia in tractament manual da la spina dorsala d'in pazient. Ensemen cun ses figl ha el fundà a Davenport (Iowa, USA) l'emprima scola per chiropratica. Fin ch'il tractament manual da disturbis funcziunals da la spina dorsala ha pudì sa stabilir, ha el stuì surmuntar la resistenza da la medischina convenziunala. En Svizra è la chiropratica renconuschida da las cassas da malsauns pir dapi il 1964.

Armonia disturbada
Ir tar in chiropraticher po esser la dretga via per evitar tractaments pli gronds u schizunt in'operaziun. Dr. Ernst Schroeder, chiropraticher en il CSP, declera en in'intervista ils princips da la “lavur manuala” medicinala.

“Paraplegia”: Tge tractais Vus vi da ta spina dorsala?
Dr. Ernst Schroeder: Jau tract spinals bloccads en lur funcziun. Ma laschai explitgar quai: La spina dorsala da l'uman sa cumpona da plirs singuls spinals che furman mintgamai en dus in segment da moviment. La movibladad libra da quests segments po esser restrenschida resp. bloccada. Quai è cumparegliabel cun ina chaschutta bloccada. Ina tala bloccada d'in segment da moviment disturba l'armonia da moviments da l'entira spina dorsala, sumegliant ad in instrument mal accordà d'in orchester.

Datti era tar para- e tetraplegichers spinals bloccads en lur funcziun?
En princip vala: Cunter la paralisa na po la chiropratica far nagut, gist sco ils auters secturs da la medischina. Ma spinals bloccads datti savens tar para- e tetraplegichers. I dat pliras raschuns per quai. L'accident che chaschuna ina para- u tetraplegia na donnegia la spina dorsala betg mo là nua ch'i dovra in'operaziun stabilisanta, mabain era en ils segments sura e sut. Il fatg ch'il pazient sesa quasi permanentamain e che l'entira spina dorsala vegn qua tras main movibla, maina ad ina faussa repartiziun dal pais e la finala ad ina bloccada.
Disturbis da la spina dorsala existents gia avant pon vegnir pli acuts tras in grev accident.

Tge effects ha insumma ina bloccada?
Ina bloccada munta ch'ina part da la spina dorsala è restrenschida en sia movibladad. Mintgin conuscha quest mal andetg da la tatona, l'uscheditga airiadad dal culiez u torticollis. En quest cas na po il pazient betg pli volver u sbassar il chau.

Ina bloccada metta en moviment ina reacziun a chadaina sur reflexs da la gnerva e dals musculs. As imaginai che Vus construis ina tur cun tscheps da laina. Sche Vus mettais in tschep memia a dretga, stuais Vus metter il proxim memia a sanestra, uschiglio datti ina tur torta. Cun auters pleds - in spinal blocca vegn cumpensà tras auters spinals. Questa 

reacziun a chadaina va tras l'entira spina dorsala. Uschia po in ischias vegnir provocà d'in spinal dal culiez blocca.

Plinavant disturba ina bloccada er la flussiun da la gnerva tranter il magugl dal dies ed ils organs. Uschia na po il corp betg pli diriger u controllar singuls u plirs organs. Quai explitgescha l'influenza d'in tractament chiropratic betg mo sin sindroms da dolurs, mabain er sin donns organics. Ditg curtamain, cun il tractament mid'ins la statica da la spina dorsala, restabilescha l'armonia dals moviments da la spina dorsala e garantescha la flussiun da la gnerva en il corp.

Pops ed uffants pitschens 

Tractais Vus era uffants pitschens e pops?
Gea, pertge che uffants pitschens, surtut pops durant las emprimas emnas da lur vita, reageschan fitg bain sin in tractament chiropratic.

Il pli savens pon ins constatar tar pops pitschens disturbis da la spina dorsala dal culiez. Durant la pagliola vegn savens tratg ferm vi dal chau da l'uffant, la spina dorsala vegn en pli smatgada ensemen tras las deglias, cur ch'il chau è en il chanal da parturir. Quai po manar a bloccadas funcziunalas da la part superiura da la spina dorsala dal culiez. Ins discurra er dad ina sort trauma da naschientscha. In uschenumnà torticollis u las convulsiuns da trais mais u problems da durmir pon esser la consequenza sintomatica da quai.

Jau ma regord d'in cas spezial d'in uffant dad in onn che jau hai gì en mia pratica: Ils geniturs avevan adina puspè constatà ch'el sa zaccudeva tuttenina, cur ch'el seseva giun plaun, deva lura enturn e pitgava cun il chau sin il palantschieu.
La visita dal medi d'uffants ed era la visita speziala dal neurolog n'avevan purtà nagins resultats concrets. Ils geniturs na ristgavan betg pli da metter il pop giun plaun, cumbain che seser ed ir en ruschnas fiss fitg impurtant per il svilup motoric.

Examinond l'uffant hai jau constatà ch'el pativa d'ina bloccada dal spinal sisum dal culiez (atlas) - ina consequenza da la naschientscha cun vacum.

Jau hai lura tractà el cun smatgar levamain sin tscherts puncts da l'atlas. Suenter duas emnas m'han ils geniturs communitgà ch'il stadi da sanadad da lur uffant na saja betg sa meglierà. Ma suenter il segund tractament da l'atlas m'han els telefonà gia paucs dis pli tard per dir che lur pitschen sa zaccudia bler main. Suenter quatter giadas hai jau pudì chalar cun il tractament, l'uffant era guarì.

Avais Vus era experientscha cun uffants pli gronds?
Jau tract era uffants pli gronds. Tar els s’agiunteschan anc auters sintoms tipics, sco inflammaziuns da l'ureglia da mez, asma u mal il chau. Cunquai che uffants reageschan spezialmain bain sin mes tractament, vegnan mitigiads blers disturbis organics.

E quai usità ch'il chiropraticher tracta pops ed uffants?
Blers da mes collegas tractan uffants. Ina glista dals chiropratichers en Svizra che tractan uffants pitschens e pops, pon ins retrair dal secretariat central da l'Associaziun svizra dals chiropratichers, Sulgenauweg 38, Berna.

Paucs meds d'agid Co tractais Vus spinals bloccads?
Avant il tractament da la spina dorsala sto il pazient vegnir visità da rudent. Ina bloccada poss jau savens chattar cun palpar la spina dorsala. Radiografias funcziunalas (radiografias suenter tscherts moviments) u ina cineradiografia da la spina dorsala dal culiez serva per 
localisar exactamain las bloccadas. Sin fundament da questas visitas fatsch jau ina diagnosa e cumenz cun il tractament chiropratic.

La furma da tractament applitgada il pli savens en Svizra è probablamain la manipulaziun classica cun il maun. Ins conuscha passa 100 tecnicas differentas per schluccar ina fixaziun dals spinals. Jau dovrel per exempel in instrument che transmetta in impuls mecanic fitg spert sin il spinal. In indriz cumplementar è il dropmecanissem integrà en la maisa da tractament. Quest med d'agid mecanic reagescha sin pressiun bain dosada e fa che la surfatscha da la maisa da tractament sa sbassa en tscherts lieus per intgins centimeters. Quest moviment vegn transmess uschia sin singuls segments da la spina dorsala. Omaduas furmas da terapia en adattadas surtut per il tractament da para- e tetraplegichers.

Ins po evitar cun quai ina rotaziun da la spina dorsala e cun l'instrument d'impuls, che ha mo ina pitschna surfatscha, poss jau cuntanscher meglier il punct donnegià. Ultra dal tractament direct dals spinals datti differentas furmas da tractar las parts lomas muscularas.

Tge effects concrets po in tractament dal chiropraticher avair tar creschids?
Ma laschai raquintar in exempel. Jau aveva gist cumenzà a lavurar a Nottwil, cur ch'ina mamma è vegnida tar mai cun sia figlia da 19 onns. La dunna giuvna aveva mal la crusch dal dies. Questas dolurs intensivas vegnivan da temp en temp ed eran accumpagnadas da dolurs da l'ischias. La giuvna nun era pli abla da suandar endretg l'instrucziun, perquai ch'ella na pudeva betg pli seser pli ch'ina mes'ura. Lura stueva ella sa metter giun plaun per 20 fin 25 minutas per ch'il dies possia sa restabilir.

Las duas dunnas m'han raquintà ch'ina operaziun dal dies saja planisada. Per pussibilitar a la dunna giuvna ina vita senza dolurs vulev'ins fixar e fermar il spinal giudim cun l'oss da la crusch e curreger uschia in defect da naschientscha.

...ma la ristga d'ina operaziun starmentava el/as?

Gea. La mamma e la figlia faschevan sa chapescha gronds quitads.

Suenter in'examinaziun pli detagliada ed ina visita radiologica da la spina dorsala dal culiez èsi stà cler ch'i valess segir la paina dad empruvar in tractament chiropratic. Sch'i na duess vegnir meglier, fissi anc adina pussaivel da far in'operaziun. Nus avain gì fortuna. Gia paucs tractaments han mitigià considerablamain las dolurs da la dunna giuvna. Ella ha puspè pudì ir a scola tut normal. Suenter in mez onn hai jau terminà il tractament.

In onn pli tard è la pazienta puspè vegnida en mia pratica, quella gia pervi da la tatona dira. En la crusch dal dies n'aveva ella praticamain nagin mal pli dapi che jau aveva tractà ella. In per onns pli tard hai jau udì che la giuvna pazienta haja en il fratemp emprendì ina professiun, saja maridada ed haja gia uffants.

Betg en tut ils cas cuntansch'ins dentant resultats uschè positivs. Ma qua en il CSP datti tuttina ina vasta paletta da terapias differentas e da spezialists che pussibiliteschan a mai - grazia a la buna collavuraziun tranter las partiziuns - da tschertgar ina schliaziun favuraivla per il pazient, en cas che mes tractament na maina betg al success giavischà.

Ils buns resultats discurran en mintga cas a favur da la chiropratica?
Segir. Ma malgrà mia experientscha da blers onns sun jau adina puspè surprais tge forzas autocurativas che vegnan activadas en il corp tras il tractament chiropratic. Cumbain ch'i dat era dischillusiuns per mai e per il pazient, en ils resultats per gronda part tuttina surprendents. Adina dapli ves jau ch'il temp e la pazienza giogan ina rolla impurtanta per avair success.
Cura vom jau tar il chiropraticher?
In tractament chiropratic è inditgà en cas da problems cun l'apparat motoric. La difficultad per las pazientas ed ils pazients è ch'ins na vesa betg senz'auter il connex tranter ils sintoms e la raschun dal mal. Igl è prudent da consultar in chiropraticher en ils suandants cas: trauma da rebattida, mal il chau (stendidas, migrena), attatgas da sturnizi, airiadad da la tatona (torticollis), degliadies, dolurs cronicas da la crusch, mal d'ischias, ruttadira dal disc intervertebral, problems cun las giugadiras (spatla, cumbel u schanugl), disturbis organics (surtut tar pops ed uffants pitschens) sco p.ex. infecziuns dal nas e da las ureglias, convulsiuns da trais mais ed asma.

Davart la persuna 
Dr. Ernst Schroeder ha studegià, suenter avair fatg cun success l'emprim propedeuticum da medischina a Friburg, sis semesters al Palmer College of Chiropractic a Davenport (Iowa, USA). Là ha el terminà ses studis cun il doctorat da chiropratica. Suenter in temp d'assistenza da dus onns ha el absolvì l'examen interchantunal da chiropraticher ed acquistà la licenza da pratitgar en Svizra. 1991 ha el cumenzà a lavurar sco medi conciliar en il Center svizzer dals paraplegichers a Nottwil. Il medem temp ha el avert ina pratica privata a Berna.

Tractaments ambulants 
La chiropratica en il Center svizzer dals paraplegichers è in servetsch ambulant per tut las pazientas e tut ils pazients. Las prestaziuns dal chiropraticher vegnan renconuschidas da las cassas da malsauns e da las assicuranzas d'accident.

Ulteriuras infurmaziuns:
Center svizzer dals paraplegichers 
Chiropratica 
Dr. Ernst Schroeder
Telefon 041 9395377 
Pratica a Berna 
Telefon 031 352 66 88